DA Den Europæiske Unions Tidende CE 88/142

(2004/C 88 E/0150)

SKRIFTLIG FORESPØRGSEL E-3382/03

af Cristiana Muscardini (UEN) til Kommissionen

(17. november 2003)

Om: Kidnapning af en frivillig medarbejder fra organisationen Læger Uden Grænser

Den 12. august 2003 blev Arian Erkel, frivillig medarbejder i Læger Uden Grænser og leder af missionen i Kaukasus, kidnappet af tre bevæbnede mænd i Daghestans hovedstad, Makhachkala. Siden da har Læger Uden Grænser ikke modtaget nyt om doktor Erkel og heller ikke modtaget nogen meddelelse fra de ansvarlige kidnappere eller noget krav om udbetaling af løsepenge. Doktor Erkel er den fjerde frivillige medarbejder i Læger Uden Grænser, der er blevet kidnappet i Nordkaukasus siden 1996. Fra 1995 og indtil i dag er der i alt kidnappet 56 humanitære medarbejdere i dette område. Fra 1994, hvor den første konflikt brød ud, og indtil i dag har omkring 200 000 mennesker mistet livet (ca. 20 % af befolkningen), og andre 300 000 er blevet tvunget til at flygte, enten til flygtningelejre på tjetjensk område eller i Ingusjetien. De mange kidnapninger af humanitære medarbejdere viser, under hvor usikre forhold disse medarbejdere er tvunget til at arbejde, og hvor stor en risiko, som alle, der ønsker at bringe hjælp til civilbefolkninger, løber, når de arbejder i områder, hvor voldshandlinger er en daglig foreteelse, og hvor humanitære aktioner ikke respekteres. Kan Kommissionen på baggrund af denne ulyksalige og tragiske situation oplyse

1. hvilke initiativer den kan tage for at hjælpe doktor Erkel?

2. hvad den agter at foretage sig for at gøre det muligt for uafhængige humanitære organisationer at arbejde under sikre forhold og for at sikre, at de har adgang til civilbefolkningerne, også i de flygtningeramte områder ved grænsen til Tjetjenien, og at forhandlingerne genoptages?

Svar afgivet på Kommissionens vegne af Christopher Patten

(17. december 2003)

Kommissionen er dybt bekymret for Arjan Erkel, der på det tidspunkt, hvor han blev kidnappet i Dagestan, arbejdede på et projekt finansieret af Kontoret for Humanitær Bistand (ECHO). Kommissionen har ved adskillige lejligheder, herunder på topmødet mellem EU og Rusland i Rom den 6. november 2003, anmodet Rusland om hjælp til at få frigivet Arjan Erkel så hurtigt som muligt.

Kommissionen er via ECHO den største yder af humanitær bistand i det nordlige Kaukasus. Den er bekendt med de ekstremt dårlige sikkerhedsforhold, som de humanitære hjælpearbejdere er udsat for, navnlig i Tjetjenien. Kommissionen har derfor gentagne gange bedt de russiske myndigheder om at lette ydelsen af humanitær bistand ved at gøre det lettere for hjælpearbejderne at få adgang til Tjetjenien, at give de ikke-statslige organisationer (ngo'erne) adgang til FN's VHF-kanal, at garantere hjælpearbejdernes sikkerhed og at lade ECHO åbne et kontor i Nazran i Ingusjetien. Kommissionen beklager, at Rusland endnu ikke har truffet nogen konkrete foranstaltninger i dette øjemed. Tværtimod er systemet for indrejsetilladelser til Tjetjenien blevet endnu mere uigennemskueligt end før, og sikkerhedsforholdene er fremdeles yderst vanskelige.

Kommissionen vil fortsat benytte møderne inden for rammerne af den politiske dialog med Rusland til at opfordre de russiske myndigheder til at højne sikkerheden i det nordlige Kaukasus og lette adgangen til området.